**ΧΑΙΡΕΤΙΣΜΟΣ ΔΗΜΑΡΧΟΥ, ΣΕ ΜΑΘΗΤΡΙΕΣ ΚΑΙ ΜΑΘΗΤΕΣ ΛΥΚΕΙΩΝ ΤΗΣ ΚΩ, ΣΤΟ ΠΡΩΤΟ ΑΝΟΙΓΜΑ ΤΗΣ ΑΝΑΚΑΙΝΙΣΜΕΝΗΣ ΑΙΘΟΥΣΑΣ ΤΟΥ Δ.Σ.**

Φίλες και Φίλοι

Κύριε Πρόεδρε

Με ιδιαίτερη χαρά, καλωσορίζω στη νέα αίθουσα του δημοτικού συμβουλίου, τους νέους και τις νέες της Κω.

Η σημερινή εκδήλωση συμπίπτει με το άνοιγμα στο κοινό της ανακαινισμένης αίθουσας του δημοτικού συμβουλίου.

Αυτή η αίθουσα δεν θα αποτελεί πλέον άβατο, δεν θα έχει τα χαρακτηριστικά μαυσωλείου.

Θα είναι συνυφασμένη με τη δημοκρατία, την ελεύθερη έκφραση και τη συμμετοχή.

Θα είναι προσβάσιμη σε πολίτες και φορείς του νησιού.

Δεν θα λειτουργεί μόνο για τις ανάγκες των συνεδριάσεων του δημοτικού συμβουλίου, θα φιλοξενήσει το θεσμό της Ώρας του Δημότη, θα φιλοξενεί εκδηλώσεις λόγου, την Επιτροπή Δημόσιας Διαβούλευσης. Ακόμα και ιδιαίτερα σημαντικές συνεντεύξεις τύπου, όχι μόνο του Δήμου αλλά και φορέων του νησιού.

Αυτή η αίθουσα ανήκει σε όλους τους πολίτες της Κω.

Και είναι αντάξια τους.

Σύγχρονη και λειτουργική.

Σήμερα, σε αυτή την αίθουσα θα πρωταγωνιστήσουν οι μαθητές και οι μαθήτριες των Λυκείων της Κω.

Αυτοί θα είναι οι πρωταγωνιστές της επόμενης μέρας στην Κω.

Δεν υπάρχει μόνο ένας ισχυρός συμβολισμός σε αυτή την πρωτοβουλία.

Υπάρχει και ουσιαστικό περιεχόμενο.

Η σημερινή εκδήλωση συνδέεται με μια κορυφαία στιγμή στην ανθρώπινη εξέλιξη.

Η θεωρία της σχετικότητας συνδέεται με τη γνώση, την επιστημονική πρόοδο και εξέλιξη.

Η γνώση είναι αυτή που κινεί και αλλάζει τον κόσμο.

Η γνώση είναι αυτή που δημιουργεί ενεργούς και συνειδητοποιημένους πολίτες.

Στο τρίγωνο της γνώσης, στην έρευνα, στην εκπαίδευση και στην καινοτομία πρέπει να προσανατολιστεί η παιδεία μας.

Θέλω να ευχαριστήσω, μαθητές και εκπαιδευτικούς για τη συμμετοχή τους στη σημερινή εκδήλωση.

Είναι ένα μήνυμα, με αποδέκτη την κοινωνία της Κω.

Η νέα αίθουσα του Δημοτικού Συμβουλίου έχει πλέον την υποδομή και τις δυνατότητες να αποτελεί ένα ανοιχτό, ζωντανό και δημοκρατικό κύτταρο.

Ανοιχτό σε όλους τους πολίτες.

Σε αυτούς άλλωστε ανήκει.

Αυτοί είναι όχι οι δυνητικοί αλλά οι πραγματικοί της χρήστες.

Και αυτό θα το επιβεβαιώνουμε διαρκώς.

Καλή αρχή.

Καλό ξεκίνημα.